ปีติพงศ์ ลั่นไม่ปลื้มผลงาน
เกษตรกรยังปากกัดตีนถีบแบกหนี้สินท่วมล้นพ้นตัว,นายปีติพงศ์ พึ่งบุญ ณ อยุธยา รมว.เกษตรและสหกรณ์เปิดเผยผลการดำเนินงานของกระทรวงเกษตรฯ ในรอบ 6 เดือนที่ผ่านมา ว่า ยังไม่ค่อยพอใจผลงานในช่วง 6 เดือนที่ผ่านมามากนัก แต่ถือว่ารัฐบาลชุดนี้ได้ดำเนินการในหลายเรื่องที่ไม่มีใครทำมาก่อน เช่น การแก้ปัญหาทุจริตในสหกรณ์ การปรับโครงสร้างการผลิตข้าว การแก้ปัญหาไอยูยู เป็นต้น ส่วนการดำเนินการในภาพรวมของกระทรวงเกษตรฯ ที่คืบหน้าไปมาก เช่น การจ่ายเงินช่วยเหลือชาวนาและชาวสวนยาง การแก้ไขปัญหาการทำประมงผิดกฎหมาย การแก้ไขการทุจริตในสหกรณ์ออมทรัพย์ การจัดพื้นที่เขตเศรษฐกิจ (โซนนิ่ง) เกษตรเป็นแปลงใหญ่ 215 ใน 77 จังหวัด การลดต้นทุน เพิ่มรายได้ ส่งเสริมแหล่งน้ำในไร่นา และการปรับโครงสร้างการผลิตข้าว โครงสร้างสินค้าปศุสัตว์และประมง การยกหนี้ 4,556 ล้านบาทให้เกษตรกร เป็นต้น,อย่างไรก็ตาม ก่อนที่รัฐบาลชุดนี้จะพ้นจากตำแหน่ง มีงาน 5 เรื่อง ที่อยากทำให้สำเร็จ คือ 1.การออกกฎหมายดูแลรายได้และสวัสดิการเกษตรกร ให้มีสวัสดิการเช่นเดียวกับข้าราชการหรือพนักงานประจำ 2.การเชื่อมโยงตลาดระหว่างผู้ซื้อกับเกษตรกรโดยตรง เพื่อเพิ่มรายได้เกษตรกร 3.การสร้างความเชื่อมโยงการลงทุนระหว่างภาคเอกชนกับเกษตรกร โดยมีแนวคิดจะเสนอให้รัฐบาลพิจารณา ยกเว้นภาษีให้แก่เอกชนที่นำเงินไปลงทุนร่วมกับเกษตรกร เพื่อประกอบกิจการ 4.การสร้างมาตรฐานสินค้าเกษตร และ 5.การฟื้นฟูทะเล แหล่งน้ำ และป่าไม้,ทั้งนี้จากการประมวลภาวะภาคการเกษตรไทยพบว่า ภาคเกษตรไทยยังแข็งแรง มีมูลค่าผลผลิตภายในประเทศ (จีดีพี) ภาคเกษตร 1.45 ล้านล้านบาท ขณะที่ดุลการค้าสินค้าเกษตรปี 57 สินค้าเกษตรส่งออกหลักของไทย 10 รายการ มีมูลค่าการส่งออกทั้งสิ้น 1.3 ล้านล้านบาท แต่นำเข้าสินค้าเกษตรต่างประเทศ 447,167 ล้านบาท เกินดุลสินค้าเกษตร 861,738 ล้านบาท และน่าจะยังมีความแข็งแกร่งต่อไปอีกนาน อย่างไรก็ตาม หากมองที่ตัวเกษตรกร ยังน่าเป็นห่วง เพราะมีความอ่อนแอ ดูจากตัวเลขเกษตรกรมากถึง 70% หรือ 4.9 ล้านครัวเรือน จาก 7 ล้านครัวเรือน เข้าสู่วัยชรา โดยมีอายุเฉลี่ยระหว่าง 50-64 ปี และ 65% ของเกษตรกรทั้งหมดเป็นเกษตรกรรายย่อยที่มีที่ดินทำกินไม่ถึง 15 ไร่ ส่วนเกษตรกรที่ไร้ที่ดินทำกินยังไม่มีการรวบรวมข้อมูลที่ชัดเจน จึงไม่สามารถให้การช่วยเหลือได้ ขณะที่หนี้สิน พบว่าเกษตรกร 4.5 ล้านครัวเรือน มีหนี้สินรวมกัน 372,000 ล้านบาท เฉลี่ยครัวเรือนละ 76,697 บาท และเกษตรกรยังต้องเผชิญกับปัญหาราคาขายที่หน้าฟาร์มขยับเพิ่มขึ้นน้อยมาก.
นายปีติพงศ์ พึ่งบุญ ณ อยุธยา รมว.เกษตรและสหกรณ์เปิดเผยผลการดำเนินงานของกระทรวงเกษตรฯ ในรอบ 6 เดือนที่ผ่านมา ว่า ยังไม่ค่อยพอใจผลงานในช่วง 6 เดือนที่ผ่านมามากนัก
ปีติพงศ์ พึ่งบุญ ณ อยุธยา,เกษตร,สหกรณ์,เงินช่วยเหลือ,ชาวนา,ผลิตข้าว,ไอยูยู,ลดต้นทุน,รายได้,ข่าว,ข่าวเศรษฐกิจ